b'\n_START_ARTICLE_\nLozanos tarptautin\xc4\x97 konferencija\n_START_PARAGRAPH_\nLozanos tarptautin\xc4\x97 konferencija \xe2\x80\x93 1922 m. lapkri\xc4\x8dio 20 d. - 1923 m. liepos 24 d. vykusi konferencija d\xc4\x97l Antant\xc4\x97s valstybi\xc5\xb3 taikos su Turkija ir d\xc4\x97l ir Juodosios j\xc5\xabros s\xc4\x85siauri\xc5\xb3 re\xc5\xbeimo.\n_START_SECTION_\nKonferencija\n_START_PARAGRAPH_\nDalyvavo Did\xc5\xbeiosios Britanijos, Graikijos, Italijos, Japonijos, Pranc\xc5\xabzijos, Rumunijos, Turkijos ir JAV (steb\xc4\x97tojos teis\xc4\x97mis) delegacijos. Bulgarijos ir Soviet\xc5\xb3 Rusijos atstovams dalyvauti leista tik svarstant Juodosios j\xc5\xabros s\xc4\x85siauri\xc5\xb3 re\xc5\xbeim\xc4\x85._NEWLINE_TSRS delegacija si\xc5\xabl\xc4\x97 u\xc5\xbedrausti s\xc4\x85siauriais plaukioti karo laivams, leisti laisv\xc4\x85 j\xc5\xabr\xc5\xb3 prekyb\xc4\x85. Did\xc5\xbeioji Britanija, remiama kit\xc5\xb3 Antant\xc4\x97s \xc5\xa1ali\xc5\xb3, reikalavo demilitarizuoti s\xc4\x85siauri\xc5\xb3 zon\xc4\x85, leisti jais plaukioti vis\xc5\xb3 valstybi\xc5\xb3 karo laivams, \xc4\xafvesti tarptautin\xc4\x99 kontrol\xc4\x99, kurioje tur\xc4\x97t\xc5\xb3 dalyvauti Antant\xc4\x97s valstybi\xc5\xb3 atstovai. Turkija tam buvo bepritarianti, bet d\xc4\x97l nepalanki\xc5\xb3 jai taikos sutarties s\xc4\x85lyg\xc5\xb3 1923 m. vasario 4 d. derybas nutrauk\xc4\x97._NEWLINE_Derybos buvo atnaujintos baland\xc5\xbeio 23 d., Antantei ir Turkijai susitarus d\xc4\x97l abipusi\xc5\xb3 nuolaid\xc5\xb3. Liepos 24 d. pasira\xc5\xa1yta Lozanos taika ir s\xc4\x85siauri\xc5\xb3 re\xc5\xbeimo konvencija (TSRS j\xc4\x85 pasira\xc5\xa1\xc4\x97 rugpj\xc5\xab\xc4\x8dio 1 d.), kuria numatyta demilitarizuoti s\xc4\x85siauri\xc5\xb3 zon\xc4\x85, leisti jais plaukioti vis\xc5\xb3 \xc5\xa1ali\xc5\xb3 kariniams ir prekybiniams laivams. TSRS konvencijos neratifikavo, nes ji k\xc4\x97l\xc4\x97 gr\xc4\x97sm\xc4\x99 jos ir kit\xc5\xb3 Juodosios j\xc5\xabros \xc5\xa1ali\xc5\xb3 saugumui. Susitarimai galiojo iki 1936 m., kai Montro konferencijoje buvo parengta kita konvencija.'